
Tone Krampač je izkušeni poznavalec rokopisnih arhivskih gradiv
Tone Krampač je višji arhivist, zaposlen v Nadškofijskem arhivu v Ljubljani. Na Filozofski fakulteti v Ljubljani je magistriral prav iz arhivistike, in sicer z magistrskim delom Cerkvene matične knjige na Slovenskem kot zgodovinski vir. Z matičnimi knjigami se ukvarja že več kot petnajst let, njegovo najpomembnejše delo je Vodnik po matičnih knjigah Nadškofijskega arhiva v Ljubljani. (Ljubljana: Nadškofija Ljubljana, 2008, 2. dopolnjena izdaja, 149 strani).

 

Za nezakonske: Pankracij, Servacij, Radegunda in Suzana 

Delo, 29. 5. 2015

V matičnih knjigah se skrivajo ne samo podatki o družinskih prednikih, temveč tudi zgodovinske zanimivosti od prvih četvorčic in črnskega dečka na Slovenskem do poroke brez pravega ženina. 

Drobni in na videz neuporabni podatki v matičnih knjigah utegnejo biti zanimivi, pa ne samo, če med njimi najdemo, da je bila znana slovenska slikarka Ivana Kobilica 20. decembra 1861 krščena pri svetem Nikolaju v Ljubljani ali da so se starši Ivana Cankarja poročili leta 1867 v župniji Vrhnika. Podatki, zapisani v njih, so pomemben pokazatelj zgodovinskega dogajanja, poudarja mag. Tone Krampač, ki jih raziskuje že skoraj dve desetletji.

Višji arhivist v Nadškofijskem arhivu v Ljubljani Krampač, ki je na Filozofski fakulteti v Ljubljani magistriral z delom Cerkvene matične knjige na Slovenskem kot zgodovinski vir in napisal Vodnik po matičnih knjigah Nadškofijskega arhiva v Ljubljani, je poudaril, da so matične knjige dragocene ne samo za tiste, ki zlasti zadnje čase brskajo po družinski zgodovini in sestavljajo družinsko drevo, temveč je velikokrat dobrodošel vir podatkov za različne raziskave in razlaganje zgodovinskih podatkov, česar pa se premalo zavedajo mladi raziskovalci in znanstveniki. Na svojem nedavnem predavanju v Narodnem muzeju Slovenije je predstavil predvsem zanimivosti, ki jih je v teh listinskih knjigah našel v različnih zgodovinskih obdobjih. 

Krušni oče misijonar Luka Jeran

Med posebnostmi iz krstnih knjig je poudaril prvi vpis črnca na Slovenskem, pravzaprav njegovega krsta leta 1854 pri svetem Nikolaju v Ljubljani. Poseben je že zato, ker sega čez dve strani, kolikor so običajno porabili za vpis deset krstov. »Piše, da je bil 'negro' rojen v centralni Afriki v letih 1846/1847, da je bil ob tem krstu star osem oziroma devet let in da je bil krščen z več imeni: Jožef, Salvador, Maria Fidelis, Jeran Krajnsky oziroma Jožef Kranjski. V rubriki ime očeta piše, da je oče neznan, zapisan pa je krušni oče slovenski misijonar Luka Jeran, ki je črnčke 'pripeljal' v naše kraje in matične knjige, saj je bralce katoliškega lista Zgodnja danica navduševal, da so za 50 goldinarjev kupili črnskega otroka in mu v Evropi omogočili boljše življenje in šolanje. V domovino so se vrnili kot misijonarji ali drugih poklicev,« je pripovedoval predavatelj. V rubriki o dečkovi materi piše, da je bilo njeno prejšnje ime Hadmala, da pa se poslej imenuje Marija. Na kratko je opisano tudi dečkovo življenje, kako je potoval v Slovenijo in da je bila njegova mati krščena v Marijo v Kairu tik pred smrtjo. Posebnost pa je tudi podatek, da ga je krstil mariborski škof Anton Martin Slomšek.

Po opažanjih Toneta Krampača skoraj ni krstne knjige, v kateri ne bi bili vpisani dvojčki, najti je tudi trojčke in celo četvorčke. Ti so se pri nas nazadnje rodili leta 2011. »Prvi zapis trojčkov je iz Smlednika leta 1791. To so bili Martin, Leonard in Andrej, posebnost pa je to, da pri prvem piše, da je bil rojen 2. novembra, druga dva pa 4. novembra, natančneje dva dni in štiri ure pozneje, kar je vprašanje, ali je bilo to res. Še zanimiveje pa je to, da so se leta 1850 v Črnem Vrhu nad Polhovim Gradcem rodile četvorčice, kar je župnik v matični knjigi z rdečo obkrožil. Ko sem v mrliški knjigi preveril, koliko časa so živele, sem ugotovil, da je najdlje, dvajset dni, živela Marija, dve sta umrli po dveh dneh, ena pa po osmih,« je poudaril raziskovalec. Ker je bilo sredi 19. stoletja pri rojstvih precej smrtnih primerov, so uvedli tudi porodno babico, ki je bila izprašana pred posebno komisijo, za porode je odgovarjala in bila zapisana v krstni knjigi novorojenčkov, ki jim je pomagala na svet. Tone Krampač je ob tem spomnil na nesrečen primer iz svoje družinske zgodovine. Ko je pri porodu njegove stare mame po drugi svetovni vojni pomagala mlajša in manj izkušena babica, je spregledala, da ima v trebuhu dvojčici. Prva je srečno prišla na svet, za drugo pa je bilo ukrepanje z zamikom usodno.

Imenitneži po več imen

Med zanimivimi primeri so tudi tisti, ki so se otroci rodili po tistem, ko je bil oče več kot tri leta odsoten in je bil, denimo, v ZDA. »Po takratni pa tudi današnji zakonodaji je bil ta otrok zakonski. Če hoče mož to izpodbijati, mora to storiti po sodni poti. Ko se je Alojz Praznik oziroma Gruden rodil aprila 1893 v Škocjanu pri Turjaku, se je njegov zakonski oče vrnil šest tednov pred njegovim rojstvom. Rotil je župnika, naj ga ne vpiše kot očeta, toda ker so župnika iz Ljubljane opozorili, naj stori, kot veli zakonodaja, je to upošteval. Oče že oktobra na sodišču dosegel, da so otroka razglasili za nezakonskega. 

Nezakonske otroke je v krstnih knjigah mogoče razpoznati po tem, da je rubrika »ime očeta« prazna pa tudi po imenih, s katerimi so jih za vedno zaznamovali. Medtem ko so (v zakonu rojenim) prvim otrokom večinoma nadeli ime po očetu oziroma materi, njihovim bratom in sestram pa po zavetnikih domače cerkve oziroma svetnikih, so bila za nezakonske otroke rezervirana imena, kot so Servacij, Pankracij, Radegunda in Suzana. Župniki jih namreč niso hoteli krstiti s svetniškimi imeni. V preteklosti je veljalo tudi, da bolj ko je bil kdo pomemben, več imen je imel. Hči cesarsko-kraljevega komornika Franca Lazarinija jih je imela celo sedem: Marija Matilda Filomena Klementina Jožefa Elizabeta Vincencija. 

V sredo poročil 22 parov

Župniki so imeli do pred drugo svetovno vojno in tudi nekaj časa po njej največ dela s porokami in vpisovanjem podatkov o mladoporočencih večinoma v predpostnem času, saj je v času posta vladala spokornost, poleg tega je bilo pozimi tudi več časa za poročna slavja kot v toplejši polovici leta, ko je bilo treba delati na polju in travnikih. Za sklenitev zakonske zveze, pri katerih so za priče ponavadi vzeli sosede ali premožnejše ljudi iz vasi, so najpogosteje izbrali nedeljo, ponedeljek ali sredo, med kraji pa so bili zelo priljubljena Brezje in Blejski otok, je Krampač razbral iz množice poročnih knjig. V župniji Metlika v prvi polovici 19. stoletja je župnik neko sredo poročil kar 22 parov. Predavatelj je opomnil, da globlje ko brskamo v preteklost, manj verjetneje je, da so podatki točni. Teza se je potrdila tudi v zapisu poroki v Vinici, nevesta je bila menda stara le 13 let. Ko je njeno starost preveril v krstni knjigi, se je pokazalo, da je bila v resnici stara 17 let.

»Leta 1837 so uvedli ženitovanjske zglasnice. Vsak par, ki se je od takrat hotel poročiti, je moral dobiti dovoljenje civilnih oblasti. Tako so imeli večji pregled nad porokami in so preprečevali, da se nista vzela dva reveža in povzročila socialni problem. Še zanimiveje je, da je moral leta 1935 ženin za sklenitev zakonske zveze župniku prinesti zdravniško potrdilo, da nima spolno nalezljive bolezni. Ob začetku 1. svetovne vojne pa je bilo kar nekaj porok častnikov in vojakov, ki so bile sklenjene zato, da so bile žene upravičene do državne podpore,« je predavatelj našteval zgodovinska dejstva. Če je bil ženin na bojišču, se je nevesta lahko poročila po namestniku, takšen primer pa je našel v župniji Planina pri Rakeku, kjer je bilo zapisano, da je bil ženin na bojišču in ga je zastopal gozdni revir in da je bila poroka sklenjena. Je pa nevesta takoj po poroki morala stopiti v stik s pravim ženinom na bojišču in od njega dobiti potrdilo, da je živ, sicer poroka ne bi bila veljavna.

Najstarejši 124 let 

O vojnah pa pričajo tudi mrliške knjige. Ena posebnih je mrliška knjiga iz prve svetovne vojne, ki jo je v poljski vojni bolnišnici Korytniki v Galiciji vodil slovenski duhovnik, kurat Andrej Martinčič. V njej so zapisana imena 291 ljudi, kolikor jih je pokopal, v spremnem dopisu pa je pripisal še, da jih je v tistem obdobju nekaj mesecev umrlo več kot 420. Drug primer pa je iz druge svetovne vojne, in sicer domobranska mrliška knjiga, v katero so v začetku vpisovali vse, ki so bili pokopani na Orlovem vrhu na Ljubljanskem gradu, potem pa so vpisovali tudi vse druge, ki so umrli po drugih krajih, skupaj več kot 700. 

Čeprav je v preteklosti zakon predpisoval, da je treba v mrliško knjigo vpisati samo datum smrti, so župniki ostali zvesti prejšnji narativni tradiciji in so za smrtjo vpisovali tudi datum pokopa, ki kaže, da je bil ponavadi dan ali dva zatem, pri imenitnejših ljudeh, kot je bil škof, pa še kakšen dan pozneje. Prav tako je bil le pri pomembnejših vaščanih, kot so bili zdravniki, odvetniki ali učitelji, naveden poklic. Zanimivo je, da so obstajale tudi posebne knjige za revne, pri svetem Nikolaju v Ljubljani so imeli v letih 1734–1784 tri posebne knjige za revne oziroma tiste, ki v tej župniji niso imeli stalnega prebivališča.

Krampač je med primeri, ki jih je našel v mrliških knjigah, navedel smrt dojenčka leta 1918 v župniji Velike Lašče na hišni številki 74. »Župnik je zapisal isti datum rojstva kakor tudi smrti, med vzroki pa je zapisal: živorojen/zadušen ali zmrznjen. V oči bode podatek, da je bil pokopan šele mesec dni po smrti, iz česar lahko sklepamo, da je bil verjetno zmrznjen in da ko so ga našli, ko se je najbrž stopil sneg, so ga pokopali. Vprašanje, kaj se je v resnici zgodilo. Vemo, da je bil oče v Ameriki in verjetno ta otrok ni bil njegov,« ugiba raziskovalec. Primer je poskušal preveriti v takratnem časopisju, a ga ni našel. Je pa odkril članek o podobnem primeru na Mestnem trgu v Ljubljani, kjer so pri služkinji, ki je rodila na skrivaj, pod posteljo našli mrtvega dojenčka. Služkinjo so aretirali, otroka pa odpeljali v mrtvašnico k svetemu Krištofu.

Najvišja starost umrlega, ki ga je med raziskovanjem matičnih knjig našel Tone Krampač, je 124 let. Gre za podatek o Štefanu Kraševcu iz leta 1704. Ta podatek je hotel preveriti, vendar to ni bilo mogoče, saj so prve matične knjige nastale leta 1642. Sklepa pa, da jih je štel okoli 90 let, kar je bila v tistih časih že častitljiva starost. Morda pa bodo zanamci nekoč v elektronskem matičnem registru, ki obstaja od leta 2005, našli koga, ki jih bo zares dočakal toliko. Mlajši podatki so namreč običajno točnejši.

OKVIR

Matične knjige so listinske knjige s pravno veljavnimi podatki o rojstvu oziroma do konca druge svetovne vojne tudi o krstih, porokah in smrtih. Po vsebini se delijo v rojstne in krstne, poročne in mrliške matične knjige, po načinu vpisa pa v narativne in tabelarične. Zapisi so v latinici z izjemo obdobja jožefinskih reform, ko so bili v gotici, na Slovenskem pa so bile v zgodovini vodene poleg slovenščine še v nemščini, madžarščini in italijanščini. Po letu 1945 so civilni matični uradi prevzeli cerkvene knjige za zadnjih sto let, s sklenitvijo dogovora med Cerkvijo in državo leta 1994 pa se vse cerkvene matične knjige, v katerih je zadnji zapis star sto let, vračajo v Nadškofijski arhiv v Ljubljani oziroma v Mariboru. Do leta 2045 bodo vrnjene Cerkvi.

***

V Cerkvi sem arhivist

31. 7. 2005, Pričevanja


Tone Krampač, nadškofijski arhiv

Poletni meseci - časi dopustov in vročine. V nadškofijskem arhivu pa vsak dan množica obiskovalcev. Med njimi je kar nekaj »tujcev«, potomcev slovenskih prednikov. Ljudje prihajajo zaradi različnih interesov. Velika večina si želi narediti družinsko drevo, nekaj jih prihaja, ker imajo na fakultetah razne seminarje, nekateri delajo diplomske naloge z raznih področij in vključujejo tudi podatke, ki jih dobijo pri nas v arhivu, nekaj je tudi stalnih znanstvenikov, ki pišejo strokovne članke. Vsekakor pa pridejo v arhiv ljudje tudi zaradi upravnih, denacionalizacijskih, dednih, zemljiških in drugih postopkov. Ti želijo imeti le dokument in se z arhivskim gradivom ne srečujejo, naročijo le izpisek iz matičnih knjig.
Teme raziskovanja so zelo različne, večina išče svoje prednike, nekaj jih raziskuje zgodovine krajev, župnij, nekaj različne sociološke pojave (vzroki smrti, izobrazbena struktura poročencev (...), pišejo tudi življenjepise duhovnikov, škofov, misijonarjev ...
Obiskovalci so v večini upokojenci, študentje, znanstveniki in uslužbenci. Vendar je slednjih zelo malo, saj je arhiv odprt le v dopoldanskem času. 
Ko sem se odločal za poklic, sploh nisem vedel, da poklic arhivist obstaja. Vedno sem si želel delati nekaj dinamičnega, nekaj, kjer bi lahko drugim pomagal. Ob prihodu v arhiv pred osmimi leti sem bil prepričan, da bom ostal v arhivu le kratek čas. V enem letu sem dodobra spoznal poklic arhivista in svoje mnenje, da je delo arhivista zelo pasivno in dolgočasno, sem moral spremeniti. 

Veselje vsakega arhivista je spoznanje, da je urejeno gradivo nekomu v veliko pomoč, da je njegovo delo ohranilo arhivsko gradivo poznejšim rodovom. Meni je v veliko veselje, ko lahko pomagam raziskovalcem najti njihove prednike. Nekoč sem raziskovalcu našel prednika, ki ga je on zaman iskal več kot dve leti. Bil je presrečen, z njim pa sem se veselil tudi jaz. Veselim se dela z matičnimi knjigami, kajti ob njih spoznavam utrip tedanjega časa, raznolikost imen, priimkov, poklicev ... Veselim se trenutka, ko po nekaj mesecih odkrijem vpise, ki sem jih prej zaman iskal v drugi župniji ...
Seveda pa so pri delu arhivista tudi težave. Hudo je vsakemu arhivistu, ko spozna, da se arhivsko gradivo uničuje, ko lahko le nemo opazuje propadanje le-tega zaradi malomarnosti posameznikov v preteklosti. Kot pri podobnih poklicih tudi v poklicu arhivista kroji njegovo delo denar. Koliko gradiva bo propadlo, ker denarja za restavracijo gradiva ni dovolj? Ob urejanju prepisov matičnih knjig me vedno znova spreleti strah, ko ugotovim, da nekateri župniki že nekaj let ne oddajajo prepisov. Koliko ljudi bo brez dokumentov, če se uničijo originalne knjige, prepisov pa ni? Podobno je pri starejših matičnih knjigah, ki so še vedno po župnijah. Sprašujem se, ali so knjige dobro varovane, ali niso izpostavljene vlagi, drugim nevarnostim. Ne vem, kaj moti župnike, da matičnih knjig in drugega arhivskega gradiva ne oddajo v hrambo arhivu, kjer so pogoji hranjenja pod nadzorom. Gradivo, ki ga oddajo v arhiv, ostane last župnij za vedno, le skrb za hranjenje in urejanje prevzame arhiv. Gradivo bo varno shranjeno, urejeno in na voljo raziskovalcem, ki duhovnikov ob velikem pastoralnem delu v župniji ne bodo nadlegovali. Bodimo ohranjevalci in dobri skrbniki kulturne dediščine našim potomcem. 

***

Kaj imata skupnega svinčnik in telefonska govorilnica? 

O izginjanju pisanja na roke 

Pogledi, 9. 7. 2014

Njegovemu namestniku, Tonetu Krampaču, se je že med študijem razodelo, kako dragoceni so arhivi, sploh če se jih redoljubno vodi in skrbno ohranja. Kdaj natanko se je navzel nezaupljivosti do digitalnih nosilcev podatkov, ni čisto jasno, a v prostorih nadškofijskega arhiva, kjer veje plemenit vonj po starem papirju, na katerem so zabeleženi podatki za cele generacije Slovencev do leta 1600 in še dlje v preteklost, se zdi njegova skepsa do malih in velikih disket, USB-ključev in podobnih novotarij, še kar umestna. Le kam bi danes človek vtaknil disketo, veliko ali malo? Zato pa še vedno lahko prebiramo zapisano v matičnih knjigah pred štiristo leti, če so se jih le miši usmilile in je duhovnik pisal čitljivo; da moramo znati gotico, nemško in latinsko, je pri tem samoumevno.

Odtenek črnila je predpisan

Matičnih knjig, ki obsegajo krstne, poročne, mrliške, v ljubljanskem nadškofijskem arhivu hranijo kakih 4.500, pove Tone Krampač. Pred časom se je govorilo o tem, da bi podatke vanje začeli vnašati digitalno, česar so se menda že lotili v Nemčiji, vendar se ni dobro obneslo. Zato do nadaljnjega ostajajo pri papirju, ki mora biti brezlesni (kajti lesni je preveč gladek in slabo vpija črnilo), in posebej predpisani tinti: znamka Pelikan, barva črna, odtenek Fount India. Eden od razlogov, zaradi katerega se podatki v matične knjige še vedno vnašajo na roko, je tudi slaba računalniška opismenjenost slovenskih duhovnikov, ki imajo precej visoko povprečno starost, ne slepomiši Krampač. Pisanje na roko je nekaterim v nadlego, namesto z nalivnikom vpisujejo s kemičnim svinčnikom, ne delajo varnostnih kopij ... Vse to je pravzaprav kršitev delovnih obveznosti, zavedati bi se morali, da so v službi zanamcev in da jim bodo ti za vestno vzdrževane arhive nekoč zelo hvaležni. Glavnina ljudi, ki prosi za vpogled v stare matične knjige iz nadškofijskega arhiva, v njih išče podatke za družinsko rodoslovno deblo, razlaga Krampač. Poizvedovanje pa se je strašno povišalo tudi v mesecih pred domnevnim sprejetjem nepremičninskega zakona; v zemljiških knjigah je bilo lastništvo marsikatere nepremičnine pripisano že davno umrlim ljudem in samo iz cerkvenih matičnih knjig je bilo mogoče izvleči dokaz, da teh ljudi ni več med živimi, pravi sogovornik. Po nekem zabavnem naključju je tudi njegova soproga zaposlena v podobni stroki, le da pri vodenju civilnega matičnega registra, ki so ga kot računalniško vodeno bazo začeli voditi leta 2005. »Ona je pristojna za žive, jaz pa za mrtve,« se pošali Tone Krampač.

Digitalizacija s počasnimi koraki

Oba, matični register v okviru ministrstva za notranje zadeve in nadškofijski arhiv, povezuje medsebojno sodelovanje. Od leta 1945, ko sta se Cerkev in država uradno ločili, vsaka stran vodi svoje knjige. Krampač ve povedati, da so po letu 1945 »posodili« cerkvene matične knjige novi oblasti, da je iz njih prepisala podatke za stoletno obdobje, do leta 1845. In še zdaj je po matičnih uradih, ki so del upravnih enot, najti več kot 1700 »davno pozabljenih« cerkvenih matičnih knjig, ki bi jih morali vrniti ...
Čeprav je skušnjava primerjati vodenje cerkvenih evidenc z molilnimi obrazci, ki so prav tako izjemno odporni na spremembe, velika, je treba priznati, da so matične knjige v stoletjih vendarle doživele nekaj sprememb.

Če so v 17. stoletju (najstarejša v arhivu je iz leta 1583) spominjale na nekakšne zvezke, kjer so prav vse zapisovali na roke, so se z jožefinskimi reformami v drugi polovici 18. stoletja uveljavile knjige v trdi vezavi z obrazci: ime, priimek, datum rojstva, datum krsta ... Kvadratki za vnos podatkov so odtlej enaki, spreminjal se je le jezik obrazcev. Seveda pa tudi dobre stare knjige niso neuničljive, če izvzamemo požare, poplave in ostale ujme ali kraje, ki utegnejo za vedno pogubiti v njih zapisane podatke, so ogrožene tudi zaradi kemijskih procesov, značilnih za vse stare listine.

Črnilo bledi, papirju streže po življenju vlaga, ki ga nanj zanesejo roke obiskovalcev in ogledovalcev ... Zato tudi v nadškofijskem arhivu stare matične knjige digitalizirajo, le da bolj počasi, s hitrostjo kakšnih 120 do 130 na leto, pove Krampač. V mariborski nadškofiji so se v tem pogledu odlično znašli in si v sodelovanju z graško nadškofijo izposlovali evropska sredstva. Tudi Hrvati so ubrali bližnjico: njihov fond cerkvenih matičnih knjig je v celoti digitaliziran, ker so sprejeli ponujeno pomoč mormonov. V skladu z nauki Cerkve Jezusa Kristusa svetih iz poslednjih dni, krajše mormonov, mora vsakdo, ki k njim pristopi, poskrbeti, da se prekrsti tudi njegove prednike. Te pa je najti v matičnih knjigah in interes mormonov, da bi bile te dostopne v digitalni obliki, je ob takšni sogovornikovi razlagi bolj razumljiv. Podatke, ki jih digitalizirajo, si mormoni seveda tudi kopirajo in potem za naknadno dostopanje zaračunavajo. Slovenija je pravzaprav še ena redkih držav, kjer vsak, ki izrazi zanimanje, dobi na vpogled matično knjigo v izvirniku, in to brezplačno, pravi Krampač. Medtem ko se pogovarjava, deseterica ljudi v čitalnici nadškofijskega arhiva lista po matičnih knjigah, bržčas iščoč manjkajoče člene v družinskih rodoslovnih deblih. Seveda tiste z letnicami 2012, 2013, 2014 ... čez nadaljnjih štiristo, petsto let najbrž ne bodo več ponujale tako reprezentativnih podatkov o slovenskem prebivalstvu, saj jih je danes krščenih neprimerno manj kot leta 1600. Vseeno pa ne gre oporekati, da so jih že takrat vodili vzorno in nam pridejo prav še danes. »Nič več novega se ne da iznajti na tem področju, ne preostane nam drugega, kot da skrbimo, da bo še naprej vladal red,« pravi Tone Krampač. Kar torej pomeni, da bo na pisalnih mizah duhovnikov do nadaljnjega še najti nalivna peresa in stekleničke s črnilom.

***
Prvi popis družin na Gorenjskem leta 1754
Marijan Zlobec

https://marijanzlobec.wordpress.com/2016/09/19/prvi-popis-druzin-na-gorenjskem-leta-1754/

19. september 2016

Kakšne in katere so bile gorenjske družine v 18. stoletju? Na to vprašanje odgovarja obsežna znanstvena monografija kot prvi popis družin na Gorenjskem, ki so jo v koprodukciji izdali Celjska Mohorjeva družba, Slovenska matica in Inštitut Karantanija, obsežno raziskovalno delo pa vsak na svoj način opravili dr. Stane Granda, dr. Primož Simoniti, dr. Lovro Šturm, dr. Matjaž Bizjak in mag. Tone Krampač. Odmevna predstavitev knjige Gorenjske družine v 18. stoletju je bila dopoldan v knjigarni Celjske Mohorjeve družbe v Ljubljani.





Tiskovna konferenca v knjigarni Celjske Mohorjeve družbe, fotografije Marijan Zlobec

Knjiga je tako impozantna, da se človek lahko samo vpraša, koliko let je nastajala, koliko naporov in tisočev (neplačanih) ur je bilo potrebnih, da je do prepisov iz latinskih (devet) in nemških (petnajst) zapisov v gotici in seveda rokopisu sploh prišlo.




Mag. Tone Krampač

Podvig je dosežen; v knjigi so prvič na sodoben način zapisani priimki oziroma družine ali rodbine v kar 24 gorenjskih župnijah, petdeset župnij pa jih še čaka, vsaj glede evidentiranega in ohranjenega gradiva, marsikje pa tega popisnega gradiva še niso odkrili. Eden izmed odgovorov, zakaj tega gradiva ni niti na Dunaju, kamor je v enem izmed treh obveznih izvodov odhajal ves popis, je v tem, da je bil v 19. stoletju na Dunaju požar, ki je vse to uničil.
Več let trajajoče prepisovalno delo je opravil izkušeni poznavalec rokopisnih arhivskih gradiv, arhivar mag. Tone Krampač. Na predstavitvi dela je podrobneje opisal še vseh preostalih petdeset župnij, katerih zapisi oziroma popisi tedanjega prebivalstva v njih še čakajo na prepis, ureditev in izdajo v knjižni obliki.




Iz nagovorov dr. Staneta Grande, dr. Lovra Šturma in mag. Toneta Krampača smo razbrali marsikaj, kar je predstavljeno v knjigi kot gradivo in kot njihov strokovni prispevek.
Prva knjiga (ali ji bodo sledile še druge, za še 50 župnij, si ni upal napovedati nihče) vsebuje transkripte sistemskih popisov takratnega prebivalstva za 24 gorenjskih župnij: Bled, Bohinj, Kranj, Kranj – Šmartin, Kranjska Gora, Križe, Kropa, Ljubljana Šentvid, Mošnje, Naklo, Ovsiše, Podbrezje, Preddvor, Radovljica, Smlednik, Sora, Šmartno pod Šmarno goro, Vodice in Zasip. Kot vidimo, segajo te župnije od Granjske Gore do Šentvida nad Ljubljano.
(Ali je zaustavitev nad Ljubljano taktična poteza, da bi prišlo do nadaljevanja prepisov in knjižnih izdaj, ni znano. Ali pa je; če vemo, da Ljubljana ni bila nikoli na Gorenjskem, je pa Ljubljanska škofija pokrivala Gorenjsko).




Dr. Lovro Šturm

Dr. Lovro Šturm je med drugim uredil seznam in kazalo slovenskih krajevnih imen, razvrščenih najprej po župnijah, nato po abecedi za celotno knjigo ter krajši priročni slovarček najpogostejših latinskih in nemških izrazov, ki bralcu olajšajo razumevanje besedila. Pri slednjem je sodeloval latinist dr. Primož Simoniti.
Šturm je v spremni besedi najprej orisal ohranjeno gradivo, ki se nahaja v Arhivu ljubljanske nadškofije v t. i. Kapiteljskem arhivu, ki hrani 74 rokopisnih zapisov prvega popisa prebivalstva na današnjem slovenskem ozemlju. Popis je zaukazala cesarica Marija Terezija, ki je vladala kar štirideset let: med 1740 in 1780.




Dr. Stane Granda

Zgodovinar dr. Stane Granda je prispeval razpravo o popisu prebivalstva leta 1754 kot prelomnem dogodku naše zgodovine. Granda je med drugim opozoril, da je bil popis prebivalstva opravljen med 16. februarjem 1754 in naslednjim letom, torej že 1755. Popisovali so v treh izvodih; za Dunaj, škofijo in župnijo. Popisovali so v polah ali vezanih snopičih.
Granda je podrobno predstavil način popisa, ki je bil »strukturiran« v devet vsebin, od gospostva ali gospodarja pa do služinčadi in podnajemnikov pri družini oziroma v hiši. 

Petdeset župnij še čaka na podobno predstavitev; v Ljubljanski škofiji (vključno z Ljubljano) jih je kar trinajst, v Štajerskem vikariatu Ljubljanske škofije sedemnajst, v Koroškem vikariatu Ljubljanske škofije deset, z območja današnje Koprske škofije ena, z območja današnje Avstrije pa devet.

Identifikacijo krajevnih imen in seznam gospostev je opravil dr. Matjaž Bizjak.




Tanja Ozvatič, direktorica Celjske Mohorjeve družbe

Dr. Lovro Šturm je posebej omenil in poudaril, da tako zahtevno delo ne bi bilo možno brez sponzorjev in zasebnih donatorjev. Začetni zagon je zagotovilo Društvo za trajne človekove vrednote – Perennia, glavnino sponzoriranja je nato prevzela Fundacija Bojana in Vide Ribnikar iz Kalifornije. Njen pobudnik in skrbnik, ameriški Slovenec Borut Prah, je spremljal delo in se veselil izida v knjižni obliki, a je lani svojo bogato življenjsko pot sklenil.
Knjiga bo nedvomno imela velik odmev med mnogimi Gorenjci, ki bodo v njej iskali in verjetno našli svoje nekdanje prednike.

Marijan Zlobec

